Αθήνα, 12 Φεβρουαρίου 2021

ΔΕΛΤΙΟ ΤΥΠΟΥ

**Παράταση 6 μηνών στην υλοποίηση εννέα Δράσεων ενίσχυσης της Επιχειρηματικότητας**

Με απόφαση του **Υφυπουργού Ανάπτυξης και Επενδύσεων, κ. Γιάννη Τσακίρη** **παρατείνονται** **κατά 6 μήνες** οι καταληκτικές ημερομηνίες υλοποίησης των ενταγμένων έργων σε **εννέα Δράσεις ενίσχυσης** της **Επιχειρηματικότητας** λόγω των δυσμενών συνθηκών που προκαλεί η κρίση της πανδημίας στην Οικονομία.

Οι δράσεις που παρατείνονται οριζόντια κατά 6μήνες είναι οι ακόλουθες :

• Ενίσχυση Τουριστικών ΜΜΕ για τον εκσυγχρονισμό τους και την ποιοτική αναβάθμιση των παρεχομένων υπηρεσιών

• Αναβάθμιση πολύ μικρών & μικρών επιχειρήσεων για την ανάπτυξη των ικανοτήτων τους στις νέες αγορές

• Ενίσχυση της Ίδρυσης και Λειτουργίας Νέων Τουριστικών Μικρομεσαίων Επιχειρήσεων

• Ποιοτικός Εκσυγχρονισμός

• Επιχειρούμε Έξω

• Εργαλειοθήκη Επιχειρηματικότητας: Εμπόριο - Εστίαση – Εκπαίδευση

• Εργαλειοθήκη Ανταγωνιστικότητας για Μικρές και Πολύ Μικρές Επιχειρήσεις.

Και οι δύο ψηφιακές δράσεις:

• Ψηφιακό Άλμα

• Ψηφιακό Βήμα.

Οι παρατάσεις για τις 9 Δράσεις αφορούν σε **25.218 ενταγμένα επενδυτικά σχέδια** για τα οποία η **συνολική εγκεκριμένη επιχορήγηση ανέρχεται σε 1,833 δις ευρώ.**

Η ενίσχυση της επιχειρηματικότητας αποτελεί προτεραιότητα για το Υπουργείο Ανάπτυξης και Επενδύσεων. Ωστόσο, η πανδημία COVID-19 έχει επιφέρει στις επιχειρήσεις συνθήκες που διαφέρουν σημαντικά από τις συνήθεις συνθήκες στις οποίες λειτουργούν κανονικά σε βαθμό που να υπονομεύεται η βιωσιμότητά τους. Οι επιχειρήσεις που υλοποιούν συγχρηματοδοτούμενα από το ΕΠΑνΕΚ 2014-2020 έργα, **θα έχουν πλέον 6 μήνες για να ολοκληρώσουν τις επενδύσεις τους χωρίς εκπτώσεις στον αρχικό σχεδιασμό τους.**

Με τις ίδιες αποφάσεις, υιοθετούνται και επιμέρους διαχειριστικές απλοποιήσεις ήσσονος σημασίας πάντοτε με στόχο την διευκόλυνση και την επιτάχυνση χωρίς εκπτώσεις στην αξιοπιστία διαχείρισης.